ועדת הכספים, כנסת 19, פרוטוקול מספר 427, 2014-10-27 12:15

ניסן סלומינסקי: אני מתכבד לפתוח את ישיבת ועדת הכספים.

ניסן סלומינסקי: אלה שלא היו אתנו קודם לכן, ברוכים הבאים.

ניסן סלומינסקי: אנחנו למעשה המשכנו לעבוד כל הזמן גם במשך הפגרה אבל בכל אופן, ברוכים הבאים לחברי הכנסת וגם לכל המצטרפים אלינו שעם חלקם עבדנו בזמן הפגרה ואני מניח שנמשיך לעבוד אתכם גם במושב הזה.

ניסן סלומינסקי: הסעיף הראשון שעל סדר היום הוא החלטה בדבר פיצול.

ניסן סלומינסקי: כדי שנוכל לדון בסעיף הזה, אנחנו צריכים לפצל אותו מסעיף 45.

ניסן סלומינסקי: חלק מהצעת חוק מס ערך מוסף (תיקון מ' 45), התשע"ד-2014 והפיצול הוא מ-877, לפי סעיף 84(ב) לתקנון הכנסת.

ניסן סלומינסקי: אנחנו מפצלים את זה לשבעה חלקים: מס בשיעור אפס על מתן שירותי בנייה במסגרת תמ"א 38, סעיפים 4, 5 ו-12 בהם נדון עכשיו.

ניסן סלומינסקי: מועד החיוב במס לעוסקים וליצרנים קטנים, סעיפים 1, 2, 11(א) ו-13(א).

ניסן סלומינסקי: מס בשיעור אפס על שירותי פיקוח, תיאום ובקרה בקשר לביצוע ניסויים רפואיים, סעיף 4.

ניסן סלומינסקי: 4.

ניסן סלומינסקי: הוראות לעניין מס ששולם ביתר, סעיפים 6 ו-9.

ניסן סלומינסקי: גביית הפרשי הצמדה על פיגור בתשלום שהמועד לתשלומו חל ביום פרסום המדד, סעיף 7.

ניסן סלומינסקי: זקיפת תשלומים, סעיפים 8, 11(ב) ו-13(ב).

ניסן סלומינסקי: הגשת דוח מפורט ודוח תקופתי, סעיפים 10 ו-11(ג).

ניסן סלומינסקי: מי בעד הפיצול?

ניסן סלומינסקי: מי נגד?

ניסן סלומינסקי: בעד – מיעוט

ניסן סלומינסקי: הפיצול לא אושר

ניסן סלומינסקי: אי אפשר לדון.

ניסן סלומינסקי: אנחנו סוגרים את הישיבה אלא אם כן אתם רוצים לחשוב שוב.

ניסן סלומינסקי: זה לא יכול לעבור ביחד ואני מציע שלא ינחו אתכם אנשים פוליטיים שהיה לי ויכוח אתם.

ניסן סלומינסקי: המשמעות היא שזה בכלל לא יעבור ואתם גורמים נזק.

ניסן סלומינסקי: אתמול אמר לי שר האוצר שאוי ואבוי אם זה לא יעבור, לא זה ולא השני.

ניסן סלומינסקי: אמרתי לו שידע שהחבר'ה שלו, כפי שהוא יודע, מנסים לארגן כאן משהו.

ניסן סלומינסקי: לא יעברו כולם ביחד.

ניסן סלומינסקי: הם לא יכולים לעבור כולם ביחד ואין קשר בין אחד לשני.

ניסן סלומינסקי: יש חלק שיש בו הטבות וחלק שיש בו גזרות.

ניסן סלומינסקי: כל אחד צריך להידון לגופו.

ניסן סלומינסקי: אני מציע לכם לחשוב שוב אם אתם מצביעים נגד הפיצול כי המשמעות היא שזה כלל לא יידון.

ניסן סלומינסקי: תחשבו שוב.

ניסן סלומינסקי: אם אתם רוצים, נעשה הפסקה חמש דקות להתייעצות סיעתית.

ניסן סלומינסקי: דברו עם מי שצריך ותתייעצו.

ניסן סלומינסקי: תודיעו למי שתודיעו שאם לא יפצלו, כלל לא ידונו בזה.

ניסן סלומינסקי: יש כאן הטבות ויש כאן גזרות.

ניסן סלומינסקי: על הגב של ההטבות, בלי לשים לב יאשרו גם גזרות.

ניסן סלומינסקי: לא.

ניסן סלומינסקי: אנחנו נדון בכל נושא בנפרד.

ניסן סלומינסקי: שבעת הנושאים האלה, אין ביניהם קשר.

ניסן סלומינסקי: ההתייעצות הסיעתית הסתיימה.

ניסן סלומינסקי: אני מעלה להצבעה את החלטת הפיצול שקראתי קודם.

ניסן סלומינסקי: היום נדון בנושא הראשון ובעזרת השם מחר נדון בנושא השני.

ניסן סלומינסקי: מי בעד הפיצול?

ניסן סלומינסקי: בעד – רוב

ניסן סלומינסקי: הפיצול אושר

ניסן סלומינסקי: הפיצול אושר.

יעקב אשר: מה סוכם?

ניסן סלומינסקי: סוכם שאנחנו מתחילים לדון סעיף סעיף.

יעקב אשר: למה זה סוכם?

ניסן סלומינסקי: למה לא?

<שגית אפיק: ההצעה פוצלה לשבעה נושאים.

<שגית אפיק: שני הנושאים הראשונים מהווים הטבה, גם החיוב במזומן הוא הטבה, נושא שהיושב ראש התחייב שיובא לדיון מחר.

יעקב אשר: אבל מה סוכם?

ניסן סלומינסקי: זה מה שסוכם.

יעקב אשר: הפתעתם את החברים שלכם.

יעקב אשר: הם יודעים שהיה צריך להיות עכשיו משהו אחר.

ניסן סלומינסקי: אני חשבתי שמאחר ואין קשר בין הנושאים, צריך לדון בכל אחד בנפרד.

ניסן סלומינסקי: סעיפים 4, 5 ו-12 מתוך הצעת חוק מס ערך מוסף (תיקון מס' 45), התשע"ד-2014, מס בשיעור אפס על מתן שירותי בנייה במסגרת תמ"א 38.

ניסן סלומינסקי: רבותיי, זה לא מע"מ אפס בו אנחנו דנים אלא זה משהו אחר.

<גיא גולדמן: עסקאות תמ"א 38 ופינוי בינוי הן היום עסקאות פטורות ממס.

<ערן ניצן: אם אפשר, משפט כללי ליושב ראש והוא מתחבר לחלק מהמאמצים שמשרד האוצר, הממשלה, מקדם בהתחדשות עירונית.

<ערן ניצן: אני חושב שהתחדשות עירונית היא אחד הנושאים עם הקונצנזוס הגדול ביותר בתחום הבנייה בישראל.

<ערן ניצן: שותפים לו אנשי רשות המסים, משרד המשפטים, משרד השיכון ושאר האגפים במשרד האוצר וכל מי שעוסק בתחום משום שבעצם הוא מחבר את כל הטוב.

<ערן ניצן: הוא מאפשר ציפוף של ערים, הוא מאפשר הגבהה של ערים, הוא מאפשר פתרון בעיות נדל"ניות אבל גם בעיות חברתיות משמעותיות והוא מפתח של הצלחה.

<ערן ניצן: אבל אני חייב לומר שבשנים האחרונות עת אנחנו בוחנים את עצמנו, בעשרים השנים האחרונות, העובדה היא שלא הצלחנו מספיק – אני אומר זאת כממשלה – ואנחנו יודעים על שישה פרויקטים שהושלמו עד היום בנושא של פינוי בינוי ועוד כ-11 פרויקטים שנמצאים בתהליכים כאלה ואחרים של רישוי ובנייה וזה לא מספיק.

<ערן ניצן: בהצעה זאת אנחנו רואים התעוררות של פרויקטים בתמ"א 38, התעוררות שדרך אגב קרתה בין היתר בגלל עליית מחיר קרקע, הרחבת האפשרויות לרווח על ידי יזמים ובאופן הזה אנחנו רואים הרחבה של פרויקט 38 אבל עדיין לא בווליום שהיינו רוצים ולא בווליום שאני חושב שגם הוועדה הזאת בראשותך הייתה רוצה לראות כדי להתמודד עם האתגרים הגדולים.

ניסן סלומינסקי: יש תנועה בנושא הזה?

<ערן ניצן: יש.

<ערן ניצן: גם בתמ"א 38.

<ערן ניצן: בעיקר השינוי הוא מוניציפאלי.

<ערן ניצן: הרשויות, המועצות, ראשי הערים לאורך השנים הציגו איזושהי אמביוולנטיות כלפי הנושא.

<ערן ניצן: אני חייב לומר שמההבנה שלנו השלטון המקומי הולך ונוטה יותר להתחדשות עירונית והוא מבין את היתרונות בשיקום המרקם הוותיק.

<ערן ניצן: לוועדת הכספים אני אומר שבפן הכלכלי ההתחדשות העירונית מאפשרת לנו להשתמש בבתי הספר, בטיפות החלב ובכל הדברים שנמצאים לעתים בשכונות ותיקות ולפעמים הם עומדים כאבן שאין לה הופכין.

<ערן ניצן: בשעה אנחנו בראש העין לדוגמה צפויים לבנות עשרות מבני ציבור כי אנחנו בונים שם שכונות חדשות, יש שכונות ותיקות בפתח תקווה שם מבני הציבור הללו עומדים ריקים.

<ערן ניצן: זאת דוגמה.

<ערן ניצן: אני חושב שיהיה נכון כלכלית כמשק גם לדאוג למרקמים הוותיקים הללו, לצד המאמצים שקיימים בשכונות אחרות.

<ערן ניצן: מהטעם הזה אנחנו בין היתר מציעים ונציע - הדבר הזה יידון בשבועות הקרובים בכנסת – למשל את הקמת הרשות הלאומית להתחדשות עירונית שמהווה צעד משמעותי נוסף אבל הצעד הזה שנדון ודובר שנים לצורך העניין נוגע באחת הסוגיות המיסויות המשמעותיות שיש לה שתי השלכות: ראשית, לגבי הרווחיות של הפרויקטים.

<ערן ניצן: יישום ההצעה כמו שמוצג כאן וכפי שיוצג מיד על ידי רשות המסים יאפשר להגביר רווחיות ליזמים.

<ערן ניצן: בתל אביב זה לא נדרש כי יש רווחיות עצומה, אבל מה זה כן יאפשר?

<ערן ניצן: זה יאפשר לאזורי הספר, רחוק יותר מתל אביב, לדוגמה בני ברק, אולי חדרה שהיום היא על גבול הכדאיות, להיכנס באופן מובהק לכדאיות וכך ליצור פרויקטים.

<ערן ניצן: יש עוד דבר נוסף חשוב שדיברתי עליו גם עם עורך דין אהוד נדב שמכיר את הנושא מצוין וזה העניין של הפשטות של הפרויקט.

<ערן ניצן: כלומר, היום העירוב הזה והצורך להתקזז מול רשות המסים כאשר חלק מההוצאות מוכרות בפטור וחלק לא מוכרות בפטור, כל הדברים הללו יהיו פשוטים יותר - יושבים כאן אנשי מקצוע טובים יותר – בהתמודדות עם רשות המסים ואין להקל ראש בפשטות הזאת מול המדינה ורשות המסים.

<ערן ניצן: מהטעם הזה עולה גם הצעת החוק הזאת והפיצול כאשר הכוונה לאשר אותה כאן.

<ערן ניצן: נדמה לי, ומיד יפסחו כאן על הסעיפים, שזאת הצעת חוק שיכולה בהחלט לקדם את ההתחדשות העירונית בישראל מקום נוסף קדימה.

<ערן ניצן: אני רוצה לסיים ולהדגיש שזה עוד צעד אחד מיני הצעדים הרבים שאנחנו עושים.

<ערן ניצן: אני מניח שאנחנו ניפגש בוועדה כזו או אחרת בכנסת סביב הנושא של רשות להתחדשות עירונית כדי להוסיף עוד צעד ולהתקדם עוד צעד בעניין הזה.

ניסן סלומינסקי: תודה.

ניסן סלומינסקי: עפר, תנהל את הישיבה כי קוראים לי מוועדת הכנסת.

ניסן סלומינסקי: (היו"ר עפר שלח)

<גיא גולדמן: כפי שאמרתי, היום עסקאות תמ"א 38, גם שירותי החיזוק, גם מכירת הזכויות, עסקאות פטורות ממס.

<גיא גולדמן: מה שאנחנו עושים היום, אנחנו מרחיבים את ההקלה הזאת ונותנים על זה מס בשיעור אפס.

<גיא גולדמן: מס בשיעור אפס מאפשר לנכות את מס התשומות על נכסים שמשמשים בעסקאות האלה.

<גיא גולדמן: מצד אחד זה יהפוך את הפרויקטים האלה לכלכליים יותר, מצד שני אובדן ההכנסות זניח ואין השלכות רוחב שליליות, בעיות תפעוליות וכיוצא באלה.

<גיא גולדמן: זאת ההצעה.

יעקב אשר: למה אובדן הכנסות זניח?

יעקב אשר: איך זה יכול להיות?

<גיא גולדמן: ביחס לתועלת הכלכלית שתצמח מהפרויקטים, בעיקר בגלל מספר הפרויקטים הצפוי שהוא לא גדול.

<גיא גולדמן: תזכרו גם שמדובר בעסקאות שהן כבר היום פטורות ואין עליהן מס.

<גיא גולדמן: מה שאנחנו עושים, מס בשיעור אפס מאפשר ניכוי מס תשומות.

<גיא גולדמן: מה שהיום הקבלנים היו צריכים לצבוע, מס תשומות, מה משמש לעסקה חייבת ואפשר לנכות ומה משמש לעסקה פטורה ואסור בניכוי, אנחנו אומרים שגם מה ששימש לעסקה הפטורה, לתמ"א 38, לפינוי בינוי, מותר לכם לנכות.

יעקב אשר: כמה בפועל בסופו של דבר מגיע לקצה?

<שי דותן: אני יכול לציין שזה לא רק הפסד הכנסה.

<שי דותן: בסופו של דבר אם הפרויקטים האלו יצליחו, גם תמ"א וגם פינוי בינוי, אנחנו נראה תוספת הכנסות ממסים כי המכירות האלה יניבו מע"מ בסופו של דבר ואם נצליח לעודד את הדיור במיוחד באזורי הביקוש, כמו שערן אמר, בתחום הקרוב לתל אביב, בסופו של דבר גם נגדיל את היצע הדירות, גם נקל ונגדיל את ההיצע וגם בסופו של דבר אם הדירות האלה יימכרו – וזו מטרת היזמים והקבלנים – נראה תוספת מסים.

יעקב אשר: אבל הדירות האלה יהיו יותר זולות בגלל ההטבה הזאת או שבעצם זה לא משנה?

<שי דותן: זה עניין של היצע וביקוש.

<ערן ניצן: אני חושב שזה קישור שאנחנו לא יכולים לעמוד מאחוריו.

<ערן ניצן: אנחנו לא רוצים לומר שהצעד הזה יהפוך את הדירות לזולות יותר.

<ערן ניצן: זה לא המצב.

שמעון סולומון: אני אשמח אם תוכל להסביר באופן פשוט מה המשמעות לתושב ולקבלן, ואני מתכוון בפינוי בינוי.

שמעון סולומון: מה המשמעויות המעשיות?

שמעון סולומון: איך זה יעזור להם או איך זה יפשט את התהליך?

<גיא גולדמן: המשמעות היא שהיום העלות של פרויקט מהסוג הזה היא יקרה יותר כיוון שחומרים שמשמשים קבלנים בביצוע הפרויקטים, קבלנים חייבים בתשלום מע"מ עליהם.

<גיא גולדמן: ההצעה באה ואומרת שהחומרים שהם רוכשים, הנכסים שהם רוכשים לשימוש בפרויקטים האלה, יהיו פטורים ממע"מ.

<גיא גולדמן: הם יוכלו לנכות את מס התשומות על חומרים שהם רכשו לשימוש בפרויקטים האלה.

<גיא גולדמן: כיום זה חייב במס, אותם חומרים, ואם הוועדה תאשר את ההצעה, זה יהיה פטור.

<גיא גולדמן: הם יוכלו לנכות את מס התשומות.

<גיא גולדמן: חומרים ושירותים.

יעקב אשר: מי בסופו של דבר מרוויח מזה?

עפר שלח: איך אנחנו מוודאים שזה מגיע לצרכן.

שמעון סולומון: לא הסברת לי את החלק השני, לגבי הצרכן.

<ערן ניצן: הסיפור הוא יחסית פשוט.

<ערן ניצן: בסוף היזם, הקבלן, קונה שק מלט כדי לבצע את הפרויקט שלו.

<ערן ניצן: היום הוא היה קונה את שק המלט, בונה את הבית, מוכר, מבצע את העסקה ובאמת לצורך העניין הרווח היה פטור ממע"מ אבל שק המלט שהוא קנה אותו ושילם עליו מע"מ, הוא לא יכול היה להזדכות עליו.

<ערן ניצן: מדוע?

<ערן ניצן: כי החוק קבע שיהיה לך פטור ממע"מ ולא מע"מ אפס.

<ערן ניצן: דרך אגב, אגדה אורבנית טוענת שהכוונה הייתה לפטור ממע"מ בכלל ולא עמדו על הדקדוק הזה.

<קריאה: לא.

<קריאה: תדחה את זה.

<ערן ניצן: אני דוחה את זה על הסף וחוזר בי.

<קריאה: אל תאמין לאגדות.

<ערן ניצן: העובדה שזה בפטור ולא באפס, לא מאפשרת לקזז את שק המלט.

<ערן ניצן: סתם כדוגמה.

<ערן ניצן: מה יקרה כאשר שק המלט יקוזז?

<ערן ניצן: הכדאיות של הפרויקטים עבור יזמים תגדל.

<ערן ניצן: איפה זה חשוב מאוד?

<ערן ניצן: לא בלב אזורי הביקוש החמים, שם קורים פרויקטים ויש חסמים אחרים – יש דיירים ויש בעיות עם אנשים – אלא זה חשוב במקומות שהכדאיות הכלכלית מוטלת בספק והמוטיבציה של היזמים מאוד מצומצמת.

עפר שלח: ההטבה תהיה גם באזורי הביקוש.

<ערן ניצן: כן.

<ערן ניצן: כך אנחנו יודעים לעבוד.

<ערן ניצן: אני אומר שהאפקט האמיתי – אני לוקח את מקרה חדרה שם אותו פרויקט נמצא באיזשהו ספק כלכלי, מה שבעצם מקעקע את המוטיבציה של היזמים לגשת לשם, לדבר עם הדיירים, להחתים אותם ולהתחיל לקדם את הפרויקט, הכדאיות הכלכלית תגדל ואנחנו מצפים שהיזמים הללו יתחילו להגיע גם לאזורים הללו כי אלה האזורים שמאוד חשובים לנו.

יעקב אשר: לפני שתגיעו לאזורים הללו, אנחנו גם מצפים שבסופו של דבר אם בעקבות הדבר הזה נוצרת להם כדאיות כלכלית - כדאיות כלכלית לא נעצרת באיזשהו מקום – שזה יגיע ויתגלגל בסופו של דבר גם לאזרח.

יעקב אשר: יכול להיות שצריך איזשהו מנגנון של פיקוח כזה או אחר שבו הדברים הללו בסופו של יום יבואו גם לאזרח.

<שי דותן: אין מנגנון פיקוח.

<שי דותן: אם זה תמ"א 38, הרי הוא מקבל חיזוק והרבה פעמים תנאי הדיור של הדיירים מוטבים.

<שי דותן: למשל הם מקבלים חיזוק מבנה, הם יכולים לקבל מעלית יותר חדשה, חדר מדרגות חדש, סביבה חדשה, דיור שהוא יותר ראוי ויותר איכותי.

<שי דותן: אם אנחנו נעודד את הפרויקטים האלה, בסך הכול יהיה יותר היצע של דירות.

<שי דותן: אנחנו מניחים שאם יהיה יותר היצע, זה גם יבוא לידי ביטוי בהטבות.

עפר שלח: אני מניח שהמרווח של הקבלן בסופו של דבר, אם תנאי השוק יכתיבו ירידת מחירים, יאפשר לקבלן להוריד את המחירים.

יעקב אשר: גם אם זה לא יוריד את המחיר, עדיין כרגע פר פרויקט יש יותר רווח לקבלן.

<קריאה: זה מייצר דירות היכן שהיום אין דירות.

עפר שלח: הוא אומר לך שבמקום שבו יהיה לחץ, יכול להיות שבתנאי אפס הקבלן ינסה לגלגל את הכול לכיס שלו, אבל הוא אומר, אחד, שהרוכש ירוויח תנאים יותר איכותיים של הדירה, ושנית, במקום שבו תנאי השוק יכתיבו ירידה כלפי מטה, הקבלן יהיה עם יותר מרווח כדי להוריד את זה כלפי מטה.

<קריאה: אתה מגביר היצע.

עפר שלח: בהמשך לשאלה של חבר הכנסת אשר נשאלת השאלה אם יש אפשרות להכניס לדבר הזה משהו שיכתיב התחייבות הקבלן ובסופו של דבר להוריד את המחיר כך שזה יגולגל לצרכן.

יעקב אשר: איזושהי התחייבות.

<שי דותן: אם אנחנו רוצים להוריד חסמים כדי להניע את התהליכים האלה, אני חושב שמנגנון פיקוח מצדנו – הוא גם בעייתי מבחינת האכיפה שלו וגם הוא מהווה עוד חסם שאנחנו לא חושבים שצריך להיות.

עפר שלח: הוא לא חסם.

עפר שלח: אתה נתת לו זה עתה הטבה.

עפר שלח: להפך.

עפר שלח: במצב הקיים נתת לו הטבה.

עפר שלח: האינטרס שלנו הוא שההטבה תתגלגל לצרכן.

עפר שלח: אם היית אומר לי שזה בלתי אפשרי, זה דבר שאני מוכן לקבל.

יעקב אשר: בואו נשמע מה אומרים הקבלנים.

יעקב אשר: אולי הם מסכימים.

יעקב אשר: בהכירי אותם אני בטוח שהם יסכימו לפיקוח.

<זיו שרון: לשכת עורכי הדין.

<זיו שרון: כרגע אנחנו יודעים שחלק גדול מהחסמים של ירידת מחירי הדירות היא בעיה שיש ביקוש וההיצע לא מסופק.

<זיו שרון: יחידות קרקע בתמ"א 38 ובפינוי בינוי, זאת קרקע זמינה שלא צריכה לעבור הליכי תכנון ארוכים.

<זיו שרון: ברור שככל שאנחנו מורידים את החסם הכלכלי לביצוע של אותן עסקאות, אנחנו מגדילים את ההיצע.

<זיו שרון: הגדלת ההיצע בסופו של יום, בסופו של דבר, היא הדבר שיגרום להורדת המחיר.

יעקב אשר: מצוין, אבל על הדרך מישהו מרוויח יותר על פרויקט.

<קריאה: לא בהכרח.

יעקב אשר: אם לא בהכרח, אז בוא נוותר על זה.

<קריאה: הדייר יכול לקבל למשל עוד מרפסת או עוד ציפוי אבן לבניין.

יעקב אשר: השאלה אם הוא יקבל.

יעקב אשר: השאלה אם הוא יודע את החשבון הכלכלי הזה.

יעקב אשר: אדם יודע עת הוא בא לקנות דירה כי אומרים לו שיש מע"מ אפס.

<זיו שרון: יש עורכי דין שמבינים בנושא והם מנחים אותם.

יעקב אשר: אתה בעצם מאפשר לקבלן לעשות קיזוזים כאלה ואחרים שהם לא תמיד נמצאים בתכנית הכלכלית של אותו פרויקט שאתה יכול לזהות אותם ולדעת לבקש את המרפסת הנוספת.

עפר שלח: הוא אומר לך שהמחיר הוא לא פיקס פרייס.

יעקב אשר: זה נכון.

עפר שלח: מכיוון שמתנהל משא ומתן, אפילו אם הלקוח לא יודע, הקבלן יודע שהוא יכול לרדת יותר.

עפר שלח: הוא רוצה להיות תחרותי.

<זיו שרון: אני רוצה עוד לומר ששני השווקים האלה מתאפיינים בכך שהם שוק שהוא דווקא בשליטת בעלי הקרקעות.

<זיו שרון: היכן זה הכי מאופיין?

<זיו שרון: בשונה מרוב עסקאות המקרקעין, בעסקאות האלה הקבלנים והיזמים, מי שמבצע בסופו של דבר את עבודות הבנייה, לוקח על עצמו את המסים של הבעלים.

<זיו שרון: כלומר, זה שוק שהוא עד כדי כך משוכלל שבעלי הדירות גם מטילים את המס ולכן אין כאן באמת מה לחשוש כי השוק הזה הוא שוק משוכלל.

<זיו שרון: כל מה שקורה בפועל הוא שבסופו של דבר המטרה היא גם להגדיל את הטווח הכלכלי.

<זיו שרון: מקום שהעסקאות לא כלכליות, הן פשוט לא מתבצעות.

<זיו שרון: אפשר להמשיך לשבת בחיבוק ידיים אבל המטרה של הממשלה הזאת, אחת מהמטרות העיקריות, היא להגדיל את ההיצע כדי להוריד את מחירי הדיור וכדי לספק את היצע הדיור לכל מי שצריך לגור.

<אייל אוכמן: אני משמש גם כיזם תמ"א 38 בהתחדשות עירונית וגם כיושב ראש איגוד חברות תמ"א 38 בלשכת המסחר.

<אייל אוכמן: קודם כל כמו שצוין, השוק הזה נורא משוכלל.

<אייל אוכמן: יש מאות שחקנים.

<אייל אוכמן: יש משפט שאומר שעגל קטן אוכל הרבה ופרה גדולה אוכלת הרבה ואנחנו מבינים את זה.

<אייל אוכמן: אנחנו מתנהלים מתוך המשפט הזה.

<אייל אוכמן: בסופו של דבר על כל בניין שהוא רלוונטי, מתחרים הרבה מאוד אנשים ובסוף יהיה מישהו שיהיה מוכן להרוויח פחות בהנחה שאפשר להרוויח פחות.

<אייל אוכמן: קודם כל, לאן זה יתגלגל?

<אייל אוכמן: בסוף הכול מתגלגל קודם כל לצרכן ואלה הם הדיירים עצמם.

<אייל אוכמן: אין שום ספק שהדבר הזה יעלה את האפשרות לדעת לתכנן עוד ועוד יחידות דיור באזורי ביקוש שכולם רוצים לחיות ולגור בהם, ואין שום ספק שהדבר הזה יעבוד.

<אייל אוכמן: אנחנו מסתכלים גם על רמת גן שהייתה חלוצה בתמ"א 38 עם סדר גודל של 4,000 ו-5,000 יחידות בנייה חדשות תוך שנתיים.

<אייל אוכמן: שם באמת טיפלו בתמ"א חזק וכן ניסו להניע את הדבר הזה והוא עובד.

<אייל אוכמן: אין לי שום ספק שבעקבות זה המחירים ברמת גן ירדו או כבר היום יורדים.

<אייל אוכמן: בסופו של דבר באמת מדובר במשהו שגם מרחיב את המעגל וגם מאפשר לבצע תמ"א 38 באזורים שלא נמצאים בהם.

<אייל אוכמן: אגב, גם באזורי ביקוש ובאזורים בהם ערכי הקרקע גבוהים, בדרך כלל התכניות גם מאפשרות צמצום של זכויות הבנייה.

<אייל אוכמן: קרי, בתל אביב אין שתיים וחצי קומות אלא קומה וחצי וזאת בגלל ערכי קרקע גבוהים וכן הלאה וכן הלאה.

<אייל אוכמן: בסופו של דבר אנחנו חושבים שהדבר הזה יהיה מאוד מבורך ויצליח לחזק עוד ועוד בניינים.

<אייל אוכמן: תמ"א 38 היום גם מייצרת חדרי ביטחון לבניינים שלא עומדים בתקן וזה עוד דבר מבורך שנכון לעשות אותו והוא נעשה.

<אייל אוכמן: בסופו של דבר אנחנו באמת לא רואים את הדבר הזה כדבר שעולה כסף אלא אפילו דבר שמכניס כסף.

<אייל אוכמן: בטח באזורי ביקוש, כמו בתל אביב, 18 אחוזים מע"מ מלמעלה, זה מה שהמדינה מרוויחה על כל עסקה שקורית בגלל שהיא כלכלית יותר והיא לא קורית אם בסוף היא נתקעת כי היא לא כלכלית, ובסופו של דבר אנחנו רואים שכולם מרוויחים מזה וגם קופת המדינה תעשיר את עצמה כתוצאה מהצעת החוק המבורכת הזאת.

יעקב אשר: שלא תבין לא נכון, אנחנו בעד.

יעקב אשר: מע"מ אפס באופן כללי, כל מי שנראה כמוני הוא נגד מסיבות נוספות.

יעקב אשר: אני אומר שמה שמטריד אותי קצת זה באמת החלק הזה שבוודאי אי אפשר לקבוע כאן מחיר מטרה ואת זה אני מבין היטב.

יעקב אשר: אני שב לשאלה אחרת שלא קיבלתי עליה תשובה ברורה.

יעקב אשר: האם זה לא צריך לחול גם על עסקאות שנעשו בחצי שנה האחרונה?

יעקב אשר: עסקאות שנחתמו ולא בוצעו ולא שולמו?

<גיא גולדמן: אם עוד לא יצא היתר בנייה, יחול.

<גיא גולדמן: אם עוד לא יצא היתר בנייה על העסקאות האלה, זה יחול.

עפר שלח: לא היתר בנייה.

עפר שלח: עלייה על הקרקע.

יעקב אשר: לא הבנתי.

יעקב אשר: תחזור שוב על הדברים.

עפר שלח: התשובה צריכה להינתן על ידי רשות המסים.

<שגית אפיק: רשות המסים אמרה היתר בנייה.

יעקב אשר: זאת אומרת שאם אין היתר בנייה, עדיין אני יכול היום לקבל את ההטבה הזאת על עסקה שחתמתי עם אותם בעלי קרקע לפני חצי שנה.

<קריאה: כן.

יעקב אשר: ועכשיו רק מתחדדת יותר ויותר השאלה שאני שאלתי קודם והחרו והחזיקו אחרי חבריי.

יעקב אשר: אז בעצם במעמד חתימת ההסכם ישב הקבלן מול הרווחים וההפסדים, ואסור שקבלן יפסיד כי כאשר קבלן מפסיד, בסוף כולם אוכלים אותה.

יעקב אשר: כשהוא חתם על העסקה עם אותם בעלי קרקע אז, הוא לא לקח בחשבון שיש לו את המרווח הזה.

<זיו שרון: הוא לקח בחשבון כי הדברים האלה נאמרו על ידי שר האוצר כבר בחודש אפריל-מאי.

יעקב אשר: אפילו עפר לא נותן לו קרדיט כזה.

יעקב אשר: אני לא בא לחפש כאן

יעקב אשר: חסרונות אלא אני אומר כמי שמכיר היטב את הנושא הזה של תמ"א 38, גם בהיותי ראש עיר.

יעקב אשר: אני אומר לך חד משמעית שעד היום נחתמו עסקאות בהן אותם עורכי דין ששלחת אותי אליהם קודם ואמרת שיש להם עורכי דין שיבדקו, והם גם ייקחו רואה חשבון או כלכלן כדי שיבדוק באמת את הדבר הזה, אבל מה שהם ראו קודם - אין לדיין אלא מה שעיניו רואות – זה החשבון של הקבלן לפני ההטבה הזאת.

יעקב אשר: לכן לדעתי צריך להגדיר באיזושהי צורה שעסקאות שנחתמו קודם, או שייפתחו מחדש בעקבות הדבר הזה ואז בסופו של דבר הצרכן יקבל עוד חדר או עוד מרפסת או עוד מעלית יותר משוכללת.

<גיא גולדמן: עסקאות שיצאו לפועל לפני תיקון החוק, כבר היו כלכליות בלי ההטבה הנוספת.

<קריאה: לא בהכרח.

עפר שלח: המחיר כבר נקבע ולכן אם ההטבה אפשרית לאחר מעשה, היא כולה תהיה.

<אייל אוכמן: מבחן הכלכליות של עסקה נבחן ערב העלייה על הקרקע.

יעקב אשר: צריך למצוא לזה פתרון.

יעקב אשר: אפשר למצוא לזה פתרון?

<קריאה: רק קיזוז התשומות.

יעקב אשר: כל מה שהחוק הזה מביא.

<אייל אוכמן: מבחן הכלכליות של עסקה נבחן ערב העלייה על הקרקע.

<אייל אוכמן: באותו זמן אותו בנק שמלווה את העסקה מלווה אותה ובעצם על בסיס אותו אפס המעודכן ערב העלייה על הקרקע.

<אייל אוכמן: אני יכול להביא ערמות של דוגמאות של עסקאות שנחתמו.

<אייל אוכמן: עסקאות תמ"א 38 הן עסקאות מותלות ובכל עסקה כתוב שהיזם ערב העלייה על הקרקע יכול לבדוק את העסקה ואם היא לא כלכלית, הוא לא יממש אותה.

<אייל אוכמן: הוא יכול שלא לממש אותה.

יעקב אשר: תראה לי חוזים כאלה.

<אייל אוכמן: המון.

<אייל אוכמן: ערמות על ערמות על ערמות.

<אייל אוכמן: עם החוזים האלה שנרקמו והכספים שהושקעו כדי לייצר אותם, אפשר היה לחזק חצי מדינה.

<אייל אוכמן: אני מסכים אתך שהיה כאן הרבה מאוד כסף – לא אמרת אבל אני אומר זאת – שירד לטמיון.

<אייל אוכמן: בסופו של דבר מבחן הכלכליות של עסקה הוא ערב העלייה על הקרקע ולכן גם בעסקת תמ"א 38, יום העסקה הוא יום היתר בנייה, מתוך אותה הבנה של רשות המסים שברגע שנחתם הסכם בין דיירים לבין יזם - - -

עפר שלח: אתה אומר לי שאם אני דייר ועשיתי עסקה במסגרת תמ"א 38, אם עוד לא יצא היתר בנייה ואני שומע על הדבר הזה, אני אוכל לחזור לקבלן ולומר לו שאני רוצה שהוא יוריד במחיר?

<אייל אוכמן: לא.

<אייל אוכמן: אם אין היתר בנייה, הקבלן יכול לחזור בו ולהגיד שהוא לא מתכוון לממש את העסקה.

עפר שלח: מה שאתה אומר לא שייך לענייננו.

<אייל אוכמן: שייך.

עפר שלח: לא.

עפר שלח: העסקה הייתה כדאית לקבלן וכדאית לקונה במחיר הקודם.

עפר שלח: עכשיו באנו ונתנו לקבלן הטבה.

עפר שלח: מכיוון שהמחיר כבר נקבע ואני כקונה לא יכול לחזור ממנו, הקבלן לא יבטל את העסקה.

<אייל אוכמן: בחלק מהעסקאות כן, ובחלק מהעסקאות שהשוק חי בהן, יש עסקאות שנחתמו, כבר הגיעו למצב של היתר בנייה או קרוב להיתר בנייה, לפני תשלום אגרות עושה הקבלן שוב פעם עבודה כלכלית שיכול לקרות מצב שבסוף הוא לא מממש את העסקה.

<אייל אוכמן: זה כן יכול להציל עסקאות כאלה.

<אמיר הלר: אני אנסה לענות.

<אמיר הלר: אני מהתאחדות בוני הארץ.

<אמיר הלר: אנחנו נוגעים בנקודה שהיא חשובה אבל היא המיקרו של המיקרו של ההטבה המצוינת הזאת שרשות המסים, משרד האוצר, מנסה לקדם בנושא התחדשות עירונית.

<אמיר הלר: כיום, רק לסבר את האוזן, ערן דיבר על פרויקטים של פינוי בינוי, יש מעט מאוד פרויקטים שנמצאים בהליכים.

<אמיר הלר: תמ"א 38 לבדה מייצרת עוד 6,000 יחידות דיור בשנה לפי דוח משרד הפנים.

<אמיר הלר: אנחנו מדברים על מתן דחיפה עצומה לפרויקטים העתידיים האלה.

יעקב אשר: אבל לא על חשבון זכויות של בעלי הדירות.

עפר שלח: יש לי חדשות לכולם.

עפר שלח: ההטבה תאושר.

יעקב אשר: במקרה הזה גם אני בעד.

<ערן ניצן: בואו נאמר שההטבה חלה מינואר 2015.

<ערן ניצן: נגיד.

<ערן ניצן: מה בדיוק יקרה?

<ערן ניצן: מי שכבר אוחז בידו משהו, איזשהו סיכום עם יזמים, אני אגיד לכם מה יקרה.

<ערן ניצן: דרך אגב, הדיירים מרוצים כי הם קיבלו את החניה, הם קיבלו את השדרוג והם הגיעו להבנה שהיא לא רק כלכלית אלא מדובר על הבנה כמעט סוציאלית חברתית.

<ערן ניצן: בסוף זה חבר של אנשים שיושבים בבניין הזה עם השכנה המסוימת ועם השכן המסוים.

<ערן ניצן: מה שלדעתי יקרה – ושוב, יש כאן מומחים יותר גדולים – זה שהיזם יעדכן אותם ויגיד להם שיחתמו שהחוזה חל מה-1 בינואר 2015.

<ערן ניצן: אתה גם לא עוסק בשוק רווי, במאות עסקאות.

<ערן ניצן: אני אומר לפרוטוקול שיש כמה עסקאות שעשויות ליהנות "מן ההפקר" שהן נחתמו בתנאים מסוימים ואנחנו משנים אותם.

יעקב אשר: יש מאות פרויקטים.

יעקב אשר: מאחורי כל פרויקט יש 15-16 דיירים.

<ערן ניצן: כשאתה אומר מאות, זה יכול להיות גם 900 וזה יכול להיות גם 200.

<ערן ניצן: אם אני לא טועה, יש בסביבות 200-300 היתרים שמתנהלים בשנה.

יעקב אשר: לדעתי יש אלפיים.

<קריאה: לא.

<קריאה: ממש לא.

<ערן ניצן: אף אחד לא מפצה יזם על כל הטרחה ועל כל הקוסקוס שהוא אוכל אצל כל שכנה כדי שבסוף היא תחתום.

עפר שלח: אתה מעלה משהו שהוא לא ממין העניין.

עפר שלח: צרותיו של הקבלן קיימות אבל הן לא ממין העניין.

עפר שלח: אני רוצה לדעת אם מישהו יכול לתת לי כאן מספר כמה עסקאות נמצאות בשלב הזה שבין זה שנסגרה העסקה לבין זה שהתקבל היתר בנייה.

עפר שלח: על כמה מקרים אנחנו מדברים?

עפר שלח: מישהו יכול להגיד מספר?

יעקב אשר: לדעתי, אלפים בכל הארץ.

<ערן ניצן: לא.

<ערן ניצן: ממש לא.

<ערן ניצן: זה לא יכול להגיע לאלפים.

<ערן ניצן: המרחק בין חתימת החוזה עם הדיירים להיתר בנייה הוא סביב שנה בממוצע כלל ארצי.

עפר שלח: זאת אומרת שבשנה יש 200-300 עסקאות.

<ערן ניצן: במקסימום.

<אמיר הלר: יכול להיות שאותן עסקאות שהוא חתם עם הדייר, הוא חשב על זכויות בנייה מסוימות וכשהוא הגיע לתהליך ההיתר, הרשות המקומית מקצצת לו את הזכויות שהוא חשב.

<אמיר הלר: אז לכאורה הוא לא יכול לצאת לדרך עם הפרויקט.

יעקב אשר: הוא כבר חתם על חוזה.

<אמיר הלר: נכון, אבל החוזה הזה, בשונה מחוזים אחרים, הוא חוזה מותלה שהוא לא מתקיים אם לא מתקיימים כל התנאים המתלים ואחד מהם הוא היתר בנייה.

<אמיר הלר: לראיה, גם רשות המסים לא גובה מס רכישה עבור העסקה הזאת עד שאין את היתר הבנייה כי היא יודע כמה עסקאות כאלה נופלות בדרך.

יעקב אשר: הוא ידע לשריין את עצמו והדיירים לא יכולים לשריין את עצמם.

<משה כהן: למשרד הפנים יש מספר של כמות ההיתרים שניתנה בשנה שעברה אבל הוא לא יכול לדעת כמה היתרים התחילו.

<זינה פרפלידין: בשנת 2013 אושרו 770 בקשות להיתר בנייה לפי תמ"א 38.

<זינה פרפלידין: בפועל זה קצת יותר מ-770 כי אנחנו לא קיבלנו נתונים מכל הוועדות.

עפר שלח: יעקב, אני רוצה להתכנס להצבעה.

עפר שלח: האם לך יש הצעה קונקרטית מה לעשות עם מקרה הביניים הזה?

עפר שלח: אם לא, אז לא, אז הרוויחו הקבלנים.

יעקב אשר: אני לא יודע להיכנס לפרטי ההצעה אבל התגובה של רשות המסים הייתה שאפשר לתקן את הדבר הזה.

יעקב אשר: צריך להטיל עליה.

<ערן ניצן: התשובה היא שכולנו עושים מאמצים לטובת התחדשות עירונית.

<ערן ניצן: עושים מאמצים גדולים.

יעקב אשר: כן, אבל על הדרך אתה עושה עוולות.

<ערן ניצן: לא.

<ערן ניצן: אני לא רואה את זה כך.

<ערן ניצן: אין כאן עוולה.

<ערן ניצן: זאת לא עוולה שנוצרת.

עפר שלח: אין כאן עוולה אלא יש כאן רצון שלנו שההטבה תתגלגל לצרכנים גם במקרה הזה.

עפר שלח: השאלה אם זה אפשרי או לא.

<עופר שרון: יש מישור של רשות המסים מול הקבלן שהוא העוסק שהוא החייב במס.

<עופר שרון: יש מישור של יחסים שמוסדרים בחוק בין המדינה, בינינו לבין הקבלן לבין העוסק.

<עופר שרון: מה שקורה ביחסים שבין הקבלן לבין קונה הדירה זה לא חלק ממערכת המס אלא זה חלק מההתקשרות הפרטית שלהם.

<עופר שרון: אנחנו לא נמצאים שם.

<עופר שרון: אני מניח שזה נכון שיהיו כמה מקרים של ביניים כאלה שבאמת רק עכשיו זה ייכנס לתוקף והקבלן ייהנה מזה, אבל אלה מקרים שאני לא יודע אם הם רבים.

<קריאה: זה גם יקפיא את השוק.

<קריאה: אנשים לא יחתמו עד ינואר 2015 אלא יחכו.

שמעון סולומון: נדמה לי שיש תקרה שהקבלן יכול להרוויח.

שמעון סולומון: האם יש תקרה שהקבלן יכול להרוויח?

שמעון סולומון: הבנתי שמעל עשרים אחוזים הוא לא יכול להרוויח.

<ערן ניצן: לא.

<ערן ניצן: אין תקרה.

יעקב אשר: אני רוצה להציע הצעה אותה אני לא יכול לנסח אבל אולי היועצות המשפטיות יעזרו לנו בעניין הזה.

יעקב אשר: אולי אפשר להוסיף שבגלל שהשינוי הזה קרה תוך כדי ביצוע עסקאות כאלה ואחרות שטרם ניתן עליהן היתר בנייה, לא תיחשב הפרה אם יבואו הדיירים ויאמרו שהם רוצים לפתוח את החוזה כדי לבדוק את העניין הזה.

יעקב אשר: לא תיחשב הפרה מצד הרוכשים ולא מצד הקבלנים.

<אהוד נדב: באת לברך ואתה יוצא מקלל.

<אהוד נדב: אתה מבין מה זה יגרום לשוק?

<אהוד נדב: איזה דייר לא יודיע עכשיו לקבלן שהוא שם אותו על הולד ורוצה להתחיל מהתחלה?

<אהוד נדב: הוא צריך להיות טיפש לא לעשות את זה.

<אמיר הלר: אלה עסקאות שלוקח שנים לקדם אותן ולהגיע להסכמות עם דיירים.

יעקב אשר: אני יודע מה זה.

יעקב אשר: תאמין לי שאני יודע.

<אמיר הלר: אני יודע שאתה יודע.

יעקב אשר: אם אי אפשר ללכת על משהו שבו תהיה חובה עליכם - לא גרם הפרה.

יעקב אשר: הפרה אני אומר כי אין ברירה – ואתם תצטרכו לקחת בחשבון ולשנות גם הסכמים כלפי מטה, בגלל הדבר הזה.

<ערן ניצן: אנחנו ניקח על עצמנו - אני מודיע גם לפרוטוקול - יחד עם רשות המסים ואולי גם עם התאחדות בוני הארץ לייצר קמפיין שיעורר מודעות לעניין הזה, שזאת המשמעות, שזה מה שקרה עכשיו.

<ערן ניצן: כל חבר דיירים ישמע את הקמפיין הזה ויחליט לאן הוא לוקח את הדבר הזה.

<ערן ניצן: האם הוא רוצה לקרוא ליזם ולדבר אתו שוב.

<ערן ניצן: ברגע שתהיה מודעות, אתם הרי חוששים מאיזושהי סיטואציה שהדיירים לא יודעים שמצבו של הקבלן השתנה לטובה והם לא יכולים באיזושהי דרך למנף את זה.

<ערן ניצן: אם תהיה מודעות, אני חושב שאפשר יהיה להתגבר על זה.

<רון חן: לנו יש כמעט עשרים פרויקטים.

<רון חן: יש לנו שישה פרויקטים חתומים ובחוזה יש סעיף שאומר שאם חוק מע"מ אפס עובר, הדיירים מקבלים איקס, ואם הוא לא עובר, הם מקבלים ואי.

<רון חן: תבינו שהדיירים כבר מאפריל מכירים את זה.

יעקב אשר: זה מצוין.

<רון חן: אני לא היחיד.

<רון חן: הדיירים יותר חכמים מאתנו.

<רון חן: הם קוראים עיתונים, הם יודעים מה קורה וכל אחד באייפון רואה בדיוק מה קורה.

יעקב אשר: אני מציע פשוט לעגן את זה כמו שאתם עשיתם.

עפר שלח: אם הבנתי נכון, הדייר לא יכול להשתחרר מהחוזה בשלב שבין חתימתו לבין היתר הבנייה.

<רון חן: נכון.

עפר שלח: אם הוא יודע את זה, הוא רק יהיה מתוסכל.

<רון חן: אתם מדברים על מקרים בודדים בהם הקבלן מרוויח יותר, אבל יש גם הרבה מקרים שהקבלן בכלל לא מרוויח בפרויקטים האלה.

<רון חן: (היו"ר ניסן סלומינסקי)

ניסן סלומינסקי: עפר, תמשיך.

עפר שלח: להבנתי, חבר הכנסת אשר ואנכי, ניסינו להגיע למצב שבו מצב הביניים הזה, בו כבר נחתם חוזה אבל עוד לא ניתן היתר בנייה ההטבה תתגלגל לצרכן.

עפר שלח: אני לא חושב שהגענו לזה וחבל שההטבה הזאת תעכב.

עפר שלח: לכן אני מציע להעלות את הנושא להצבעה.

ניסן סלומינסקי: הנושא הזה יהיה על מע"מ אפס עצמו?

ניסן סלומינסקי: מי שחתם חוזה אבל עוד אין היתר בנייה, יבקשו להחיל את זה.

עפר שלח: הוא אומר לך שהיום נחתמים חוזים שאם מע"מ אפס חל, הם נפתחים מחדש.

יעקב אשר: יש לי דבר נוסף.

יעקב אשר: בזמנו העליתי הצעת חוק שלצערי ועדת שרים דחתה אותה ואז נאמר לי במשרד האוצר שאולי יכלילו אותה בתוך ההצעה הזאת.

יעקב אשר: אני חושב שאם אפשר להוסיף את זה אולי כהסתייגות, את הנושא של הממ"דים.

יעקב אשר: של מע"מ אפס על שירותי בנייה של ממ"דים.

יעקב אשר: זאת עלות מזערית ליד כל העלויות האחרות שמסתובבות כאן בסביבות המע"מ.

יעקב אשר: זה דבר שהוא גם תורם לביטחון וגם בסופו של יום גם מרחיב דירה ומשפר דיור דבר שעוזר בכל הנושא של הדיור בכלל.

יעקב אשר: בזמנו אמרו לי אנשי האוצר – יותר נכון לשכת שר האוצר – שמנסים לבדוק אולי אפשר לכלול את זה בתוך החוק של תמ"א 38.

יעקב אשר: אני חושב שזה דבר מבורך, דבר הכרחי, דבר שבגדר פיקוח נפש.

יעקב אשר: ראינו את זה בצוק איתן עת כל המדינה הייתה חזית.

יעקב אשר: זה דבר שיכול להיות ההבדל בין אם אדם בונה ממ"ד או לא.

יעקב אשר: ממ"ד עולה בסביבות 120-125 אלף שקלים, תלוי באיזה אזורים, ואם יורד החלק הזה של המע"מ, המחיר יכול להיות הרבה יותר אפקטיבי.

יעקב אשר: השאלה אם זה אפשרי.

ניסן סלומינסקי: בממ"דים יש מע"מ אפס?

<ערן ניצן: לא.

ניסן סלומינסקי: פה זה קיים מע"מ אפס.

ניסן סלומינסקי: במקלטים אני מבין שזה בכלל לא קיים.

ניסן סלומינסקי: זה סיפור אחרי לגמרי.

<עופר שרון: אפשר להגיד שחלק מהממ"דים נבנים במסגרת תכנית תמ"א 38.

ניסן סלומינסקי: אז אין בעיה.

יעקב אשר: אני מדבר על אלה שהם לא במסגרת תמ"א 38.

ניסן סלומינסקי: שם אתה רוצה לשחרר אותם מע"מ וזה סיפור אחר.

<ערן ניצן: אני לא יודע מי שכנע אותך שמדובר על עלויות זניחות.

<ערן ניצן: בישראל חסרים מאות אלפי ממ"דים, ולא אני אמרתי את זה אלא אני חושב שמרכז המחקר והמידע של הכנסת אמר זאת ואמר את זה מבקר המדינה.

<ערן ניצן: זה נושא ענק.

<ערן ניצן: זה פיל ועכבר.

<ערן ניצן: אתה לא יכול לקבל את החוק הזה ולשים עליו מע"מ אפס על ממ"דים.

ניסן סלומינסקי: אני מסכים אתך.

ניסן סלומינסקי: כל ממ"ד ששייך לתמ"א 38, ודאי שהוא ייכנס.

ניסן סלומינסקי: תקריאו.

<גיא גולדמן: (4) בסעיף 31א(ב) לחוק העיקרי, במקום "יהיה אותו חלק" יבוא "יהיה המס על אותו חלק" ובמקום "פטור ממס" יבוא "בשיעור אפס".

<גיא גולדמן: (5) בסעיף 31ב(ב) לחוק העיקרי, במקום "מתן שירות בנייה" יבוא "על מתן שירותי בנייה", במקום "סעיף 49לג" יבוא "סעיפים 49לג ו-49לג(1)" – שאגב, זה תמ"א 38(2) שנכנס גם הוא.

<גיא גולדמן: תמ"א 38(2) זה חיזוק בדרך של הריסה.

<גיא גולדמן: לא הייתה לו הקלה וגם לא היה לו פטור, אבל עכשיו יהיה לו שיעור אפס.

<גיא גולדמן: גם זה מופיע בהצעת החוק הזאת - ובמקום "יהיה פטור ממס" יבוא "יהיה מס בשיעור אפס".

<גיא גולדמן: (12) הוראות סעיפים 31(א) ו-31(ב) לחוק העיקרי כנוסחם בסעיפים (4) ו-(5) לחוק זה, יחולו לגבי מכירת זכות ביחידת מגורים חלופית או מתן שירותי בנייה שמועד החיוב במס לגביהם לפי פרק - - -

<שלומית ארליך: אנחנו מדברים רק על מועד חיוב המס.

<שלומית ארליך: אנחנו מדברים על מועד מתן היתר בנייה.

<גיא גולדמן: או העלייה על הקרקע, לפי המוקדם ביניהם.

<קריאה: איך אפשר לעלות על הקרקע בלי היתר?

<קריאה: זה לא לפי המוקדם.

ניסן סלומינסקי: הכוונה היא למה שמוקדם.

<גיא גולדמן: אני אחזור שוב על סעיף (12).

<גיא גולדמן: (12) הוראות סעיפים 31(א) ו-31(ב) לחוק העיקרי כנוסחם בסעיפים (4) ו-(5) לחוק זה, יחולו לגבי מכירת זכות ביחידת מגורים חלופית או מתן שירותי בנייה שמועד החיוב במס לגביהם לפי פרק ו' לחוק העיקרי חל ביום פרסומו של חוק זה או לאחריו.

<גיא גולדמן: לעניין זה – "מכירת זכות ביחידת מגורים חלופית או מתן שירותי בנייה", כמשמעותם בסעיף 31(א) לחוק העיקרי.

<זיו שרון: אנחנו רוצים שזה יעבור ויעבוד ולא רק יעבור ונסמן וי.

<זיו שרון: לכן אני לפחות חייב מבחינת המצפון שלי לומר את הערותיי.

ניסן סלומינסקי: אנחנו מחליטים שזה יעבור ושזה גם יעבוד.

ניסן סלומינסקי: יעקב, יש לך שתי הסתייגויות.

יעקב אשר: כן.

יעקב אשר: אני רוצה להוסיף את ההסתייגות לגבי מע"מ אפס על בניית ממ"ד.

יעקב אשר: להחיל את הפטור הזה גם על בנייה שלא במסגרת תמ"א 38 לנושא ממ"ד בלבד.

יעקב אשר: הסתייגות שנייה.

יעקב אשר: אני רוצה להוסיף את מה שאמרנו קודם.

יעקב אשר: במידה וההסכמים נחתמו לפני אישור החוק הזה, על הקבלן ליידע את בעלי הדירות או את בעלי המגרשים לצורך העניין על ההטבה הזאת ויתאפשר לדיירים לערוך בדיקה נוספת שלא תיחשב כהפרה של ההסכם.

יעקב אשר: זאת ההסתייגות שלי.

יעקב אשר: לדעתי במאמץ קטן אפשר למצוא את הדרך לעשות את זה.

ניסן סלומינסקי: מי בעד ההסתייגות הראשונה לגבי ממ"ד של חבר הכנסת יעקב אשר?

ניסן סלומינסקי: בעד – מיעוט

ניסן סלומינסקי: ההסתייגות לא התקבלה

ניסן סלומינסקי: ההסתייגות נפלה ואם תרצה, תעלה למליאה.

ניסן סלומינסקי: מי בעד ההסתייגות השנייה של חבר הכנסת אשר?

ניסן סלומינסקי: בעד – מיעוט

ניסן סלומינסקי: ההסתייגות לא התקבלה

ניסן סלומינסקי: ההסתייגות נפלה ואם תרצה, תעלה למליאה.

יעקב אשר: תכתבי את ההסתייגות בשם יהדות התורה ו-ש"ס.

ניסן סלומינסקי: החוק נשאר כפי שהוא.

ניסן סלומינסקי: מי בעד אישור סעיפים 4, 5 ו-12 בהצעת חוק מס ערך מוסף (תיקון מס' 45), התשע"ד-2014?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – רוב

ניסן סלומינסקי: סעיפים 4, 5 ו-12 אושרו

ניסן סלומינסקי: הסעיפים אושרו.

ניסן סלומינסקי: תודה רבה.